กลต.ไฟเขียวนิติบุคคลขายตราสารหนี้สกุลเงินต่างประเทศ
ก.ล.ต. อนุญาตให้นิติบุคคลไทยและต่างประเทศเสนอขาย FX bond ให้แก่ผู้ลงทุนสถาบันและผู้ลงทุนทั่วไป
1 เม.ย. 2553

ก.ล.ต. อนุญาตให้นิติบุคคลไทยและต่างประเทศเสนอขาย FX bond ให้แก่ผู้ลงทุนสถาบันและผู้ลงทุนทั่วไป
คณะกรรมการ ก.ล.ต. ในการประชุมครั้งที่ 4/2553 เมื่อวันที่ 1 เมษายน 2553 มีมติเห็นชอบในหลักการให้ นิติบุคคลไทยและต่างประเทศสามารถออกและเสนอขายตราสารหนี้สกุลเงินต่างประเทศ (FX bond) ในประเทศไทยให้แก่ผู้ลงทุนสถาบันและผู้ลงทุนทั่วไปได้ จากปัจจุบันที่อนุญาตให้เฉพาะนิติบุคคลต่างประเทศเสนอขายต่อธนาคารพาณิชย์เท่านั้น
นายธีระชัย  ภูวนาถนรานุบาล เลขาธิการ ก.ล.ต. กล่าวว่า การผ่อนคลายดังกล่าวเพื่อเป็นการเพิ่มช่องทางให้แก่ผู้ลงทุนไทยสามารถลงทุนใน FX bond ในประเทศได้ นอกเหนือจากการนำเงินออกไปลงทุนในตราสารดังกล่าวในต่างประเทศ ซึ่งจะทำให้ผู้ลงทุนไทยมีโอกาสเรียนรู้และคุ้นเคยกับตราสารที่หลากหลายขึ้น โดยที่ความเสี่ยงจากการลงทุนไม่ได้เพิ่มขึ้น เนื่องจากเป็นตราสารต่างประเทศที่ธนาคารแห่งประเทศไทยอนุญาตให้ผู้ลงทุนไทยลงทุนภายใต้วงเงินที่จัดสรรอยู่แล้ว
ขณะที่ธนาคารพาณิชย์และบริษัทหลักทรัพย์สามารถเข้ามามีบทบาทในการเป็นที่ปรึกษาทางการเงิน มีส่วนร่วมในการจัดจำหน่ายตราสารและเป็นผู้ค้าตราสาร หากมีการซื้อขายในตลาดรองในประเทศ ซึ่งเป็นการเพิ่มประสบการณ์และศักยภาพในการแข่งขันให้ทัดเทียมกับสถาบันการเงินต่างประเทศ  อีกทั้งหลายประเทศในเอเชีย เช่น มาเลเซีย อินเดีย ฮ่องกง ได้เปิดให้เสนอขาย FX bond ในประเทศของตนแล้ว
นิติบุคคลผู้ออกและเสนอขาย FX bond จะต้องปฏิบัติตามหลักเกณฑ์การเสนอขายในแนวทางเดียวกับหลักเกณฑ์การเสนอขายตราสารหนี้ในปัจจุบัน กล่าวคือหลักเกณฑ์จะเข้มงวดสำหรับการเสนอขายให้แก่ผู้ลงทุนทั่วไป และหลักเกณฑ์ผ่อนปรนสำหรับการเสนอขายให้แก่ผู้ลงทุนสถาบัน โดยผู้ออกและเสนอขายตราสารดังกล่าวจะต้องเปิดเผยข้อมูลปัจจัยเสี่ยงที่เกี่ยวข้องเพิ่มเติม เช่น ความเสี่ยงด้านอัตราแลกเปลี่ยน ข้อจำกัดของการบังคับใช้กฎหมาย เป็นต้น ทั้งนี้ การออกและเสนอขายจะอยู่ภายใต้วงเงินของธนาคารแห่งประเทศไทยจำนวน 50,000 ล้านดอลลาร์สหรัฐฯ